b'\n_START_ARTICLE_\nBlomsterfluer\n_START_SECTION_\nUtseende\n_START_PARAGRAPH_\nKroppen hos de fleste artene er middelsstor til stor, 5\xe2\x80\x9320\xc2\xa0mm lang. Mange arter er tett h\xc3\xa5rete, og ligner ganske mye p\xc3\xa5 en humle. Mens andre arter er h\xc3\xa5rl\xc3\xb8se, og flere av disse ligner p\xc3\xa5 veps. Kroppsformen varierer fra lang og slank som i slekten Baccha, til sv\xc3\xa6rt kraftige arter som i slekten Merodon._NEWLINE_Vingene er som oftest glassklare, men kan ha en eller flere m\xc3\xb8rke flekker. Karakteristisk for blomsterfluene er at de har en \xc2\xabfalsk \xc3\xa5re\xc2\xbb (vena spuria) omtrent midt i vingen, denne \xc3\xa5ren henger ikke sammen med resten av vinge\xc3\xa5renettet. De fleste artene er meget gode flyvere, og kan henge stille i luften. _NEWLINE_Hodet er noks\xc3\xa5 stort og rundt. Hos hannene dekker fasett\xc3\xb8ynene vanligvis hele oversiden av hodet, hos hunnene er det vanligvis en stripe (panne), p\xc3\xa5 toppen av hodet, mellom fasett\xc3\xb8ynene. Mange arter har en fremtredende \xc2\xabnese\xc2\xbb under antennefestet. Antennene er vanligvis korte av vanlig fluetype men noen slekter som Microdon og Chrysotoxum har forlengede antenner. Munndelene er av vanlig fluetype, beregnet p\xc3\xa5 \xc3\xa5 suge til seg v\xc3\xa6ske.\n_START_SECTION_\nLevevis\n_START_PARAGRAPH_\nBlomsterfluene er en stor familie med mangfoldig levevis. Mange arter imiterer humler, bier og veps, s\xc3\xa5kalt vernelikhet eller mimikry._NEWLINE_Larvene kan finnes i en mengde forskjellige milj\xc3\xb8er. _NEWLINE_En stor gruppe av blomsterfluer har larver som lever som rovdyr, av bladlus. Disse er viktige nyttedyr for fruktdyrkere og hageeiere fordi de reduserer bestanden av bladlus. _NEWLINE_Den artsrike slekten urteblomsterfluer har planteetende larver som gjerne minerer inne i plantenes blader og stengler. Larven til narsissfluen (Merodon equestris) lever i l\xc3\xb8ken hos p\xc3\xa5skelilje og kan gj\xc3\xb8re noe skade p\xc3\xa5 disse. Mens noen arter har larver som utvikler seg i r\xc3\xa5tnende ved, noen av disse er knyttet til urskog og er i dag truede arter. _NEWLINE_Slekten Microdon har larver som lever som parasitter i maurtuer. Disse larvene har tykt hudskjelett og er harde og flate, for \xc3\xa5 motst\xc3\xa5 maurenes angrep. _NEWLINE_Flere arter har larver som lever i vann. Larvene i slekten Eristalis har et langt \xc3\xa5nder\xc3\xb8r (puster\xc3\xb8r) p\xc3\xa5 bakkroppen, som de strekker ut til overflaten. Disse larvene, som gjerne finnes i litt forurenset vann, blir kalt rottehalelarver.\n_START_SECTION_\nLangdistanseflyvere\n_START_PARAGRAPH_\nBlomsterfluene flyr meget godt, og noen arter kan forflytte seg over lange avstander. Arter som Scaeva pyrastri, Eupeodes corollae og Episyrphus balteatus er kjent for \xc3\xa5 ha regelmessige trekk mellom S\xc3\xb8r- og Nord-Europa. Disse artene kan neppe overvintre i Norge, allikevel kan de v\xc3\xa6re ganske vanlige og tallrike p\xc3\xa5 ettersommeren. Fluene bruker flere generasjoner p\xc3\xa5 trekket.'